Tegò je kòżdi rok wicy – gôdelë na slédny sesje radzëznë gardu. W Kòscérznie je zaregistrowóné sto pąktów sprzedôwaniô alkòhòlu. Z titla pòzwòleniów na jegò przedôwanié do bùdżetu gardu łoni przëszło wicy jak 700 tës. zł. Te strzodczi są całowno czerowóné na realizacjã gminowi Programë Profilakticzi i Rozrzesziwaniô Alkòhòlowëch Problemów. W jegò òbrëmienim ùdëtkòwioné są profilakticzné i edukacjowé dzejania w szkòłach. Dofinansowónô je téż dzejalnosc Doradnië Lékarzeniô Ùzależnieniów dze to mòże dostac pòmòc – gôdôł na sesje radzëznë gardu Rafôł Mikòłajczik z kòscérsczégò MOPS. Doradniô Lékarzeniô Ùzależnieniów w Kòscérznie dzejô przë NZOZ „Przychodnia” przë sztrasë Skłodowsczi. W ùszłim rokù z ji pòmòcë kòrzëstało wicy jak 200 lëdzy.